Tallink suunab Paldiski-Kapellskäri liini
reisijad ajutiselt, jaanuarist kuni aprillini 2007 ümber Tallinn-Stockholm liini
reisidele, teatas firma.
Liini kargovedu teostab samas ajavahemikus kaubalaev Regal Star.
Seni Paldiski-Kapellskäri liinil reisijate ja kaubavedu teostanud reisilaev Vana Tallinn suundub jaanuarist Tallinn-Helsingi liinile, et asendada Vahemerele prahitud reisilaeva Meloodia kuni uue reisilaeva Star saabumiseni aprillis 2007.
Tallinki müügi- ja turundusdirektori Peter Roose sõnul on tegemist ajutiste muudatustega, millest suurem osa puudutab reisijaid. „Jaanuarist kuni aprillini suunatakse Paldiski-Kapellskäri liini reisijad ümber Tallinn-Stockholmi laevaliini reisidele. Vabandame võimalike ebamugavuste pärast,” ütles Roose.
Kaubavedu teostab Paldiski-Kapellskäri laevaliinil alates 3. jaanuarist seni Tallinn-Helsingi liinil sõitnud kaubalaev Regal Star.
Tallink sõlmis reisilaeva Meloodia kümnekuuse prahilepingu Balearia kaubamärgi all tegutseva Hispaania ettevõttega Eurolineas Maritimas S.A. 27. detsembril. Meloodia hakkab opereerima Vahemerel alates jaanuarist 2007. Prahilepingu eesmärgiks oli veomahtude optimeerimine seoses uue generatsiooni kiire reisilaeva Star tulekuga Tallinn-Helsingi liinile aprillis 2007.